Elisabeth Arnold (RV), 2003-02-26:
Jeg skal på Det Radikale Venstres vegne komme med mine synspunkter til statsministerens og udenrigsministerens tale.
Jeg havde oprindelig skrevet en indledning på min tale, der sagde noget om, at nu havde vi haft den sædvanlige debat med de sædvanlige skillelinjer og de sædvanlige håbløse grøftegravninger, men som en kendt dansk tv-reklame siger: Det kan hurtigt blive en sjovere dag.
Og jeg synes nok, at efter SF's ordførertale har det udviklet sig til en meget, meget interessant debat.
Det Radikale Venstre er jo efterhånden et meget EU-positivt parti, og det lægger vi overhovedet ikke skjul på.
Vi prøver ikke at lyve for befolkningen.
Vi går varmt ind for europæisk integration.
Vi vil også gerne være med til at overlade beføjelser til EU på områder, hvor der ikke i dag er det.
Vi vil meget gerne have afskaffet vores fire forbehold, så vi kan komme helt og fuldt med i samarbejdet.
Vi anser europæisk integration og EU-samarbejdet for at være en utrolig vigtig brik i et fremtidigt globalt samarbejde.
Vi er klar over, at det er den eneste måde, vi kan løse grænseoverskridende problemer på.
Det er den eneste måde, vi kan undgå konflikter og krige i Europa på.
Og den eneste måde, vi kan få respekt for fælles værdier, er ved at lukke befolkninger ind i fællesskabet, som tilslutter sig de fælles værdier.
Vi er glade for konventsamarbejdet, som det har udspundet sig indtil nu.
Det er ikke, fordi vi endnu kender det endelige resultat, for det gør vi jo ikke.
Vi har også set, at der er kommet en frygtelig masse ændringsforslag, som konventet skal tage stilling til.
Men selve ideen om at bede nationale parlamentarikere, repræsentanter for de enkelte regeringer om at sidde i nogle måneder og arbejde i arbejdsgrupper og gennemdrøfte forskellige problemer i fællesskab er jo en måde at få en bredere baseret traktat på end den måde, vi har haft indtil nu, hvor blot regeringsledere mødtes i snævre forsamlinger og vedtog noget, som ikke havde været ude til en bredere debat.
Selv om debatten i konventet ikke har været bredt
frygtelig meget ud i den danske offentlighed, har konventets møder været åbne, konventets papirer har været tilgængelige, og det har været muligt at følge med, hvis man overhovedet havde noget ønske om at gøre det.
Jeg synes derfor, det er fuldstændig rigtigt, at man i første omgang, netop som vi gør i debatten i dag, siger, at der må være nogle basale ting, vi skal koncentrere os om, nemlig at der skal være respekt for fælles værdier, såsom menneskerettigheder, mindretalsbeskyttelse, respekt for retsstaten, respekt for demokratiet, at man skal respektere den nationale identitet, samtidig med at man også skal sikre, at et udvidet fællesskab kan fungere effektivt.
Der skal være en folkelig forankring, og ikke mindst i forbindelse med ønsket om folkelig forankring er det jo vigtigt, at man i en ny traktat får en klar opbygning, et forståeligt sprog, og at man slipper af med nogle af alle de mange knopskydninger, tilføjelser og parenteser, der er kommet til i tidens løb, som gør, at de nuværende traktater er ganske uforståelige for menigmand at læse.
Der trænges i meget høj grad til en klargøring og en forenkling, og det ser da også ud til, at det er noget af det, der faktisk er på vej med de 16 paragraffer, der foreløbig er lagt frem af Giscard d'Estaing.
I forbindelse med ønsket om effektivitet er der kommet forskellige forslag om valgte præsidenter, om ændringer af reglerne for formandskaber osv., osv.
Fra radikal side vil vi ikke lukke nogen døre på forhånd og sige, at der er modeller, som vi absolut er tilhængere af, eller modeller, som vi absolut er modstandere af.
På nuværende tidspunkt vil det være halsløs gerning at låse sig fast på en bestemt model.
Vi vil nøjes med at pege på, at der er problemer, der
skal løses.
EU skal kunne fungere.
Det skal også kunne fungere effektivt med mange medlemslande.
Men vi vil også gerne bevare respekten for den nationale identitet.
Vi vil også gerne bevare respekten for ligheden mellem medlemslandene, hvor man siger, at både små og store lande skal have mulighed for at deltage i formandskaberne og for at kunne sidde for bordenden og for at deltage i gennemførelsen af EU's beslutninger. Derfor føler vi, at det forslag til vedtagelse, som er fremsat her, som jeg selv er medforslagsstiller til, er det rigtige, hvor man tager de væsentligste punkter og overlader detaljerne om ændringer i institutionerne til et senere tidspunkt, når der foreligger et faktisk resultat fra konventet.
Vi ser frem til en fornyet debat, når vi har næste fase i processen, nemlig i forbindelse med den egentlige regeringskonference, som jo kommer på et senere tidspunkt.
Det Radikale Venstre kan stemme for forslaget til vedtagelse.